Il-liġi tal-esproprijazzjoni tagħti l-poter lill-Gvern biex fejn ikun hemm interess pubbliku jieħu art jew propjetà u jagħti kumpens għalihom. L-Awditur Ġenerali fir-rapport tiegħu dwar il-binja f'36 Triq iz-Zekka l-Qadima l-Belt Valletta jenfasizza li ma kien hemm l-ebda interess pubbliku fil-kaz. Allura l-Gvern ma kellu l-ebda awtorità li jixtri ż-żewġ ishma li xtara. Il-fatt li xtara meta ma kellu l-ebda awtorità jfisser li abbuża mill-poter li tagħtih il-liġi. Għalhekk il-proċess kollu, mill-bidu sal-aħħar, li permezz tiegħu il-Gvern xtara total ta' nofs il-binja 36 fi Triq iz-Zekka l-Qadima hu abbuż ta' poter. Min gawda minn dan l-abbuż? Kien ikun għaldaqstant ferm iktar korrett kieku Joseph Muscat il-membru parlamentari ħarrek lil Joseph Muscat il-Ministru responsabbli mill-artijiet u jakkużah li l-Gvern tiegħu wettaq abbuż ta' poter. Abbuż ta' poter li seħħ bejn il-Berġa ta' Kastilja, l-uffiċċju tal-Prim Ministru u l-Berġa tal-Baviera fejn hi amministrata l-propjetà tal-Gvern.